題東山
作者：俞烈
朝代：宋

paragraphs: 文會得吾黨，浄居清晝長。
平生愛山僻，暇日聊徜徉。
風流謝康樂，肥遯計亦良。
鍾鼎成淹留，江湖晚相望。
山色青未改，山名久愈彰。
松風度晚曲，巖花弄晨妝。
尚疑縹緲人，髻鬟下鳴璫。
淒涼懷古恨，野水涵方塘。
功名不作難，出處何可忘。
人自草木腐，看渠日爭光。
香消酒力微，緣陰聽圓吭。
悠然發遐想，莞爾還成章。
歸途有清泚，濯纓詠滄浪。